Bħal fi Trojja, tfaċċa żiemel f'Belti u ġab miegħu nvażjoni. Bħal fi Trojja, l-installazzjoni "Żieme" inħbiet wara l-idea ta' monument, biss l-essenza ħarġet inkiss inkiss, infiltrat fid-djar u fl-imħuħ u nażżarda ngħid li anki din id-darba, il-gwerra ntrebħet. Xi gwerra hi li ntrebħet? Gwerra hija magħmula minn battalji u appuntu l-lista ta' battalji li ġew miġġielda kienu numerużi. Battalja kontra l-injoranza. Battalja kontra l-aljenazzjoni. Battalja kontra l-kunċetti estremi Nazzjonalisti u Soċjalisti. Battalja kontra l-għażż. Battalja kontra s-soffokazzjoni artistika u kulturali. Battalja kontra l-ipokrezija reliġjuża. Battalja kontra l-ġaħan. Battalja kontra l-aristokratiku kollu pompa. B'Żieme, l-artist u ħabib tiegħi, Austin Camilleri, irnexxielu jaħsadna u jekk lis-suġġett tiegħu ħallieh fuq tlett saqajn, żgur li lilna qabadna fuq sieq waħda. Kemm l-iktar mistoqsija sempliċi iżda anki dik l-aktar akkademika, tistħarreġ is-saħħa u l-istabbiltà ta' dik il-kreatura familjari, mhux aktar rikonoxxuta, u b'identità maħsuda sforz nuqqas evidenti u forsi makabru. miktuba lura għal ġranet tal-inawgurazzjoni